Ийгич машина

Ийгич машина - түрдүү формадагы (такта, профиль, түтүк) сом темирлерди басым астында ийүүчү машина. Негизги түрүнө горизонталдуу, вертикалдуу жана ротациялык ийгич машиналар кирет. Горизонталдуу ийгич машина (жумушчу куралы горизонталдуу кыймылдайт) сом темир чыбыктарды ысык кезинде штамптоого арналган. Вертикалдуу ийгич машина (жумушчу куралы вертикаль түрүндө жылат) бычак, илмек жана кескичтердин сом темирлерин (бир жолу ысытылат), ошондой эле, башка ири буюмдар жүргүч винт жана балтанын сом темирлерин ысытуу (бир нече жолу) менен ийет. Бул машинада ийүү, созуу, кысуу, жатыктыруу ж. б. операциялар удаа аткарылат. Ротациялык ийгич машина (жумушчу органы курал менен чогуу айланат) айлануучу формадагы буюмду кысуу жана созуу үчүн арналган. Ал эки түрдө болот: алкагы кыймылсыз, ал эми шпиндели айлануучу жана шпиндели кыймылсыз, алкагы айлануучу. Ийүүчү валдары темир ийүүчү машина менен прокат станынын ортосундагы абалды ээлейт. Штамптоочу машинага караганда өндүрүмдүүлүгү 10 эсе жогору. Горизонталь ийгич машина өндүрүмдүү жана универсалдуу болуп, ар кандай татаал формадагы жана өтө так өлчөмдөгү сом темирлерди жасайт. Универсал ийгич машинанын 3 жана 4 валдуу (ротациялык), роликтүү, айланма траферстүү жана айланма үлгүлүү (рычагдуу) түрлөрү болот. 3 же 4 валдуу машина такта формадагы сом темирлерди цилиндр, конус жана жаа сымал элементтерди ийүү үчүн колдонулат. Роликтүү машина профилдүү сом темирлерди шакек жана жаа түрүндөгү тетиктерди, ал эми айланма траферстүү машина такта формасындагы сом темирден тартып, кичине радиустуу иймекчелерди ийет. Үлгүсү бар (рычагдуу) ийгич машинада бурулма стол же үлгү жана бекитилген кыскыч ролик болот. Ийгич машина кеме курууда, химия жана нефть өнөр жайында, машина курууда колдонулат. 
Категория:Техника
 Колдонулган адабияттар 
 “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074 -5